作者:陳合
標題:寶鼎現
內容:神鰲誰斷，幾千年再，乾坤初造。算當日、枰棋如許，爭一著、吾其衽左。談笑頃、又十年生聚，處處豳風葵棗。江如鏡，楚氛餘幾，猛聽甘泉捷報。天衣細意從頭補。爛山龍、華蟲黼藻。宮漏永、千門魚鑰，截斷紅塵飛不到。街九軌，看千貂避路，庭院五侯深鎖。好一部、太平六典，一一週公手做。赤舄繡裳，消得道、斑斕衣好。盡龐眉鶴髮，天上千秋難老。甲子平頭才一過，未說汾陽考。看金盤，露滴瑤池，龍尾放班回早。